OIKEUSMINISTERIÖLLE

LAUSUNTO IPR-TYÖRYHMÄN MIETINNÖSTÄ 2005:2

VIITE	oikeusministeriön lausuntopyyntö 12.5.2005

LAUSUNNON ANTAJASTA

Tekijänoikeuden tiedotus- ja valvontakeskus ry (TTVK) on perustettu vuonna 1979. Keskus on toiminut itsenäisenä yhdistyksenä vuodesta 2004. TTVK valvoo jäsentensä ja alan yritysten valtuuttamana musiikin, elokuvien ja tietokonepelien tekijänoikeuksia Suomessa. Yhdistyksen jäseniä ovat Säveltäjäin tekijänoikeustoimisto Teosto r.y., tekijäoikeusjärjestö Gramex ry., Suomen ääni- ja kuvatallennetuottajat ÄKT ry, Suomen muusikkojen liitto ry, Suomen elokuvatoimistojen liitto SEL ry, Suomen elokuvatuottajien keskusliitto ry, Tuotos ry, Suomen audiovisuaalisen alan tuottajat SATU ry, tekijänoikeusjärjestö Kopiosto ry sekä Figma ry. 

TTVK teki vuonna 2004 yhteensä 500 tarkastusta ja jätti viranomaisille tutkintapyynnön 47 tekijänoikeusloukkaustapauksessa. Vuonna 2004 annettiin tuomio 19 TTVK:n hoitamassa tekijänoikeuden loukkausasiassa. 

JOHDANTO

TTVK kiittää mahdollisuudesta antaa lausunto tässä asiassa ja ilmaisee samalla tyytyväisyytensä immateriaaliasioiden lainkäyttöön kiinnitetystä huomiosta.

TTVK haluaa kiinnittää huomiota nyt käsillä olevan asioiden käsittelyn järjestämisen ohella myös tuomioistuinlaitoksen aineettomiin resursseihin. Tuomareiden jatkuvaan koulutukseen immateriaaliasioissa on syytä kiinnittää huomiota. Immateriaalioikeudelliset asiat ovat tiiviisti sidoksissa tekniikan kehitykseen, jonka muutosvauhti on kiihkeä. Tästä syystä koulutuksen on oltava jatkuvaa. Parhaimpien tulosten saavuttamiseksi koulutuksella tulisi tähdätä tietämyksen lisäksi asiantuntemukselle perustuvan mielekkään karriäärin rakentamiseen. 

Keskitymme lausunnossamme tekijänoikeusloukkausten käsittelyyn.

TEKIJÄNOIKEUSLOUKKAUSASIOIDEN KÄSITTELY 

TTVK hoitaa noin kaksikymmentä tekijänoikeusloukkaustapauksen oikeudenkäyntiä vuosittain. Lähes kaikki asiat ovat – lainsäädännöstä johtuen – olleet rikosasioita. Keskuksen lakimiehet osallistuvat istuntoon edustamiensa oikeudenhaltijoiden siviilioikeudellisten vaatimusten osalta ja yhtyvät syyttäjän rangaistusvaatimukseen. 
Asiat käsitellään ROL 4 luvun pääsäännön mukaisesti lähes poikkeuksetta vastaajan kotipaikan käräjäoikeudessa. Järjestely on osoittautunut toimivaksi: oikeudenloukkaustapauksiin harvoin liittyy erityistä tekijänoikeudellista problematiikkaa, vaan kyseessä on useimmiten normaali rikosoikeudellinen näytön arviointi. Oikeuskäytäntöä ohjaa myös varsin hyvin Korkeimman oikeuden runsas oikeuskäytäntö.

TTVK pitää IPR-työryhmän ehdotusta valinnaisista forumeista järkevänä ratkaisuna, joka tarjoaa oikeudenhaltijoille valinnanvaraa vaarantamatta rutiiniluontoisten asioiden käsittelyä. TTVK haluaa tässä yhteydessä kiinnittää huomiota myös tuomioistuinlaitoksen osaamisen kehittämiseen. 

YLEISTEN TUOMIOISTUINTEN OSAAMISEN KEHITTÄMINEN

Se, että tekijänoikeusloukkausasiat käsitellään pääsääntöisesti vastaajan kotipaikan käräjäoikeudessa, ei ole ollut käsittelyn nopeuden tai laadun kannalta huono asia. Sen sijaan tuomareiden asiantuntemuksessa on huomattavia eroja. Syyttäjälaitoksessa on kehitetty tietotekniikkarikosten osalta avainsyyttäjä-käytäntö, jossa IT-rikoksista syyttäminen on allokoitu tietyille erityisesti koulutetuille avainsyyttäjille. Käytäntö on osoittautunut toimivaksi.   

Syyttäjälaitoksesta saadun kokemuksen myötä TTVK haluaa korostaa tuomareiden jatkuvan koulutuksen merkitystä laadun tuomioistuinlaitoksen laadun takeena. Immateriaaliasioissa – etenkin tekijänoikeusloukkauksissa – on yhä tärkeämpää paitsi tuntea lainsäädäntö, myös ymmärtää tekniikkaa, jolla immateriaalioikeuksien suojan kohteita hyödynnetään. Lisäksi tekniikan tuntemus on avainasemassa myös muissa kuin tekijänoikeusasioissa; samoilla tietokoneohjelmilla voidaan levittää luvatta musiikkia ja esimerkiksi sukupuolisiveellisyyttä loukkaavia kuvia.   

TTVK ilmoittaa olevansa käytettävissä tuomareiden koulutuksen suunnittelussa ja toteutuksessa. 

Helsingissä 17.8.2005 

Tekijänoikeuden tiedotus- ja valvontakeskus ry

Antti Kotilainen
toiminnanjohtaja